Ministru kabineta noteikumu projekta „Grozījumi Ministru kabineta 2015. gada 30. jūnija noteikumos Nr. 363 „Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība”” sākotnējās ietekmes novērtējuma ziņojums

(anotācija)

|  |  |  |
| --- | --- | --- |
| I. Tiesību akta projekta izstrādes nepieciešamība | | |
| 1. | Pamatojums | Finanšu ministrijas (Valsts kases) iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2015. gada 30. jūnija noteikumi Nr. 363 „Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība” (turpmāk tekstā – Noteikumi) paredz vienotu kārtību un iesniedzamo dokumentu klāstu valsts aizdevuma saņemšanai neatkarīgi no tā, *kāds ir aizdevuma mērķis un kāds ir valsts aizdevuma nodrošinājums.*  Ņemot vērā, ka valsts aizdevumi pašvaldību kapitālsabiedrībām tiek sniegti gan investīciju, gan Eiropas Savienības struktūrfondu un Kohēzijas fonda projektu (turpmāk tekstā – ES projekts) īstenošanai, gan kurināmā iegādes nodrošināšanai un kā nodrošinājums pamatā tiek sniegts ***pašvaldību galvojums 100 % apmērā*** un tikai atsevišķos gadījumos kā nodrošinājums tiek sniegti pašvaldības kapitālsabiedrības aktīvi*, ir nepieciešams diferencēt iesniedzamo dokumentu apjomu, ja valsts aizdevuma nodrošinājums ir pašvaldības galvojums 100 % apmērā, kas no kredītriska viedokļa ir vērtējams kā drošs valsts aizdevums, un valsts aizdevuma mērķis ir ES projektu īstenošanas nodrošināšana un ES fondu efektīva izmantošana.*  Atbilstoši normatīvajos aktos noteiktajai kārtībai pašvaldības kapitālsabiedrības finansiālo stāvoli un spēju atmaksāt valsts aizdevumu, pirms ES projekta apstiprināšanas *izvērtē gan Valsts kase, gan pašvaldības dome, ja paredzamais valsts aizdevuma nodrošinājums ir pašvaldības galvojums, kas uzliek saistības* pašvaldības budžeta līdzekļiem.  Saskaņā ar likumu „Par pašvaldību budžetiem” pašvaldības dome organizē pašvaldības budžeta izpildi un līdzekļu racionālu izlietošanu, pamatojoties uz spēkā esošajiem normatīvajiem aktiem, un *ir tiesīga lemt par galvojuma sniegšanu tikai tad, ja tā ir saņēmusi un izskatījusi nepieciešamo pamatojumu un attiecīgi izvērtējusi pašvaldības kapitālsabiedrības spēju pildīt finansiālās saistības*. Atbilstoši normatīvajos aktos noteiktajam pašvaldībām ir jānodrošina stingra savu kapitālsabiedrību finansiālās darbības uzraudzība.  Savukārt pašvaldības finansiālās iespējas pildīt uzņemtās saistības vērtē Pašvaldību aizņēmumu un galvojumu kontroles un pārraudzības padome (turpmāk tekstā – PAGKPP). Pašvaldība ir tiesīga sniegt galvojumu par savas kapitālsabiedrības saistībām tikai tad, ja par to pozitīvi ir lēmusi PAGKPP.  Līdz ar to, ja par pašvaldības kapitālsabiedrības valsts aizdevuma saistībām tiek sniegts pašvaldības galvojums 100 % apmērā no valsts aizdevuma summas, tādējādi sedzot valsts aizdevuma atmaksas risku attiecībā pret valsts budžetu, šāds aizdevums ir uzskatāms par drošu.  Tādējādi šādu valsts aizdevumu pieprasījumu izvērtēšanai būtu nepieciešams mazāks iesniedzamo dokumentu klāsts kā citiem valsts aizdevumu pretendentiem, par kuriem netiek sniegts pašvaldības galvojums 100 % apmērā no valsts aizdevuma summas.  Šāda situācija ir arī ar īstermiņa valsts aizdevumu kurināmā iegādei apkures sezonas nodrošināšanai, ja pašvaldības kapitālsabiedrība īsteno pašvaldības deleģēto funkciju, valsts aizdevumu nodrošinot ar pašvaldības galvojumu 100 % apmērā no valsts aizdevuma summas.  Līdz ar to atkārtota dokumentu sniegšana un to atkārtota vērtēšana ne tikai sadārdzina šo procesu, bet arī rada lielu administratīvo slogu visām šajā procesā iesaistītajām pusēm (sadarbības iestāde, pašvaldība, PAGKPP un Valsts kase).  Tādējādi, lai novērstu gan atkārtotu dokumentu sniegšanu, gan to atkārtotu vērtēšanas procesu, kā arī nodrošinātu savlaicīgu finansējuma pieejamību, sekmējot gan ES fondu izmantošanu, gan vienlaicīgi samazinot birokrātisko slogu*, ja paredzamais valsts aizdevuma nodrošinājums ir pašvaldības vai vairāku pašvaldību sniegts galvojums 100% apmērā no valsts aizdevuma summas* un valsts aizdevumu ir plānots izmantot apstiprināta ES projekta īstenošanai vai kurināmā iegādei, ir sagatavoti grozījumi, kas paredz samazināt iesniedzamo dokumentu klāstu lemjot gan par valsts aizdevuma izsniegšanu, gan grozījumiem valsts aizdevuma līgumos.  2017.gada laikā tiks izstrādāts jauns tiesiskais regulējums valsts aizdevumu jomā, kas saturēs gan virkni jauninājumu, gan arī niansētāku un detalizētāku tiesisko regulējumu valsts aizdevumu jomā, kā arī ļaus būtiski efektivizēt valsts aizdevumu izsniegšanas procesu un grozījumu veikšanu aizdevuma un aizdevuma nodrošinājuma līgumos. Lai līdz jauna tiesiska regulējuma izstrādāšanai optimizētu un paātrinātu procesu, gadījumos, kad grozījumi aizdevuma un aizdevuma nodrošinājuma līgumos saistīti ar tādām izmaiņām kā aizdevuma daļas atmaksas rezultātā ir samazinājusies aizdevuma pamatsumma un tiek precizēts atmaksas grafiks, nemainot galējo aizdevuma atmaksas termiņu (t.sk. neatliekot pamatsummas maksājumus, nepiešķirot kredītbrīvdienas); aizdevuma pamatsumma netiek izmantota pilnā apmērā un attiecīgi tiek precizēta aizdevuma pamatsumma un aizdevuma atmaksas grafiks (tiek samazināti pamatsummas maksājumi proporcionālo neizmantotajai aizdevuma summai); kā arī ķīla, kas ir sniegta kā valsts aizdevuma nodrošinājums, ir kļuvusi nelikvīda un tiek aizstāta ar citu likvīdu ķīlu; tiek norakstīti atsevišķi ķīlas priekšmeti, kuru bilances vērtība ir 0 (piemēram, fiziski nolietoti pamatlīdzekļi), dod tiesības veikt grozījumus līgumos Valsts kasei bez finanšu ministra atsevišķa lēmuma pieņemšanas.  Vienlaikus Noteikumu grozījumu projekts neskar valsts aizdevumu vērtēšanu no valsts atbalsta viedokļa un pienākums izvērtēt valsts aizdevumu no valsts atbalsta viedokļa atbilstoši Komercdarbības atbalsta kontroles likuma regulējumam saglabājas līdzšinējā apmērā.  Ņemot vērā minēto, ir sagatavots Ministru kabineta noteikumu projekts „Grozījumi Ministru kabineta 2015.gada 30.jūnija noteikumos Nr.363 „Kārtība, kādā ministrijas un citas centrālās valsts iestādes iekļauj gadskārtējā valsts budžeta likumprojektā valsts aizdevumu pieprasījumus, un valsts aizdevumu izsniegšanas un apkalpošanas kārtība”” (turpmāk tekstā – Noteikumu projekts). Vienlaikus, lai nodrošinātu tiesisko normu saderību starp normatīvajiem aktiem, kas skar šo jomu, ir sagatavots Ministru kabineta noteikumu projekts „Grozījums Ministru kabineta 2015.gada 17.marta noteikumos Nr.130 „Noteikumi par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020.gada plānošanas periodā””. |
| 3. | Projekta izstrādē iesaistītās institūcijas | Valsts kase |
| 4. | Cita informācija | Nav |

|  |  |  |
| --- | --- | --- |
| II. Tiesību akta projekta ietekme uz sabiedrību, tautsaimniecības attīstību un  administratīvo slogu | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attieksies uz pašvaldību kapitālsabiedrībām, ja kā valsts aizdevuma nodrošinājums tiek sniegts pašvaldības galvojums 100 % apmērā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts būtiski samazinās administratīvo slogu (laika izteiksmē), jo paātrinās jautājuma izskatīšanas gaitu, nekavējot ES projektu īstenošanu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Vienlaikus izdarīti grozījumi Ministru kabineta 2015. gada 17. marta noteikumos Nr. 130 „Noteikumi par valsts budžeta līdzekļu plānošanu Eiropas Savienības struktūrfondu un Kohēzijas fonda projektu īstenošanai un maksājumu veikšanu 2014.–2020.gada plānošanas periodā” un virzāmi kopā. |
| 2. | Atbildīgā institūcija | Finanšu ministrija |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalību nebija nepieciešams nodrošināt, jo projekts šo jomu neskar. |
| 2. | Sabiedrības līdzdalība projekta izstrādē | Sabiedrības līdzdalību nebija nepieciešams nodrošināt, jo projekts šo jomu neskar. |
| 3. | Sabiedrības līdzdalības rezultāti | Nav |
|  |  |  |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Valsts kase |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Netiek plānota jaunu institūciju izveide un esošo institūciju likvidācija vai reorganizācija. |
| 3. | Cita informācija | Nav |

III un V sadaļa – projekts šīs jomas neskar.

Finanšu ministre D.Reizniece-Ozola

Bobrovska 67094229

[Indra.Bobrovska@kase.gov.lv](mailto:Indra.Bobrovska@kase.gov.lv)